[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.5.2010

COM(2010)210 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Εκπόνηση πολιτικής της ΕΕ προς τη Βραζιλία για την πολιτική αεροπορία

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Εκπόνηση πολιτικής της ΕΕ προς τη Βραζιλία για την πολιτική αεροπορία

1. Εισαγωγή

1.1 Ανέκαθεν οι διεθνείς αεροπορικές μεταφορές διέπονται από διμερείς συμφωνίες περί αεροπορικών υπηρεσιών μεταξύ μεμονωμένων κρατών. Όμως, από το έτος 2003, η Ευρωπαϊκή Ένωση (EΕ) δρομολόγησε κοινή εξωτερική πολιτική για θέματα αεροπορίας με επιλεγμένες τρίτες χώρες. Όπως αναφέρεται στην ανακοίνωση της Επιτροπής «Προγραμματισμός της εξωτερικής πολιτικής αερομεταφορών της Κοινότητας»[1], στοχεύουσες συμφωνίες μεταξύ της ΕΕ και ορισμένων τρίτων χωρών θα έχουν την ουσιώδη προστιθέμενη αξία να δημιουργήσουν νέες οικονομικές ευκαιρίες με το άνοιγμα αγορών και την προώθηση ευκαιριών για επενδύσεις. Επιπλέον, οι συμφωνίες αυτές θα είναι ο καλύτερος τρόπος για τη διασφάλιση ανταγωνισμού με ίσους όρους και υψηλών επιπέδων ασφάλειας, προστασίας και περιβαλλοντικής προστασίας, με προώθηση της κανονιστικής συνεργασίας.

Έτσι, η Ευρωπαϊκή Επιτροπή πρότεινε την έναρξη διαπραγματεύσεων με συγκεκριμένο στόχο, που θα επιδιώκουν την επίτευξη συνολικών αεροπορικών συμφωνιών με επιλεγμένους νευραλγικής σημασίας εταίρους σε όλες τις περιοχές του κόσμου, ώστε να ενισχυθούν οι προοπτικές προώθησης του οικείου ευρωπαϊκού κλάδου και να εξασφαλιστεί ανταγωνισμός με ίσους όρους, με ταυτόχρονη επιδίωξη τη μεταρρύθμιση της διεθνούς πολιτικής αεροπορίας.

1.2 Με 4,4 εκατομμύρια επιβάτες που ταξιδεύουν ετησίως μεταξύ της ΕΕ και της Βραζιλίας[2] και με υψηλούς ρυθμούς ανάπτυξης της αεροπορικής κίνησης μεταξύ της ΕΕ και της Νότιας Αμερικής[3], η Βραζιλία αποτελεί ισχυρό υποψήφιο για νέας γενεάς συμφωνία περί αεροπορικών μεταφορών σε επίπεδο ΕΕ. Πρόσφατα αναπτύχθηκε στενή συνεργασία μεταξύ της ΕΕ και της Βραζιλίας στον τομέα της πολιτικής αεροπορίας:

- Στις αρχές του έτους 2009 πραγματοποιήθηκαν διαπραγματεύσεις μεταξύ της ΕΕ και της Βραζιλίας με αντικείμενο συμφωνία για ορισμένες παραμέτρους των αεροπορικών υπηρεσιών («οριζόντια συμφωνία»)[4].

- Το Δεκέμβριο του 2009 άρχισαν μεταξύ της ΕΕ και της Βραζιλίας διαπραγματεύσεις διμερούς συμφωνίας για την ασφάλεια της πολιτικής αεροπορίας[5].

- Στις 24 - 26 Μαΐου του 2010 οργανώθηκε στο Ρίο Ιανέιρο διάσκεψη κορυφής μεταξύ ΕΕ και Λατινικής Αμερικής για την πολιτική αεροπορία, από κοινού με την υπηρεσία πολιτικής αεροπορίας της Βραζιλίας.

1.3 Η κυβέρνηση της Βραζιλίας ενημέρωσε την Επιτροπή σχετικά με την επιθυμία της να προσέλθει σε συνολικές διαπραγματεύσεις για τις αεροπορικές μεταφορές με την ΕΕ, με σκοπό την αντικατάσταση των υφιστάμενων διμερών συμφωνιών περί αεροπορικών υπηρεσιών μεταξύ κρατών μελών και της Βραζιλίας και την ανάπτυξη εκσυγχρονισμένου κανονιστικού πλαισίου που θα διευκολύνει την ανάπτυξη των αεροπορικών υπηρεσιών πριν από τη διεξαγωγή του παγκοσμίου κυπέλου FIFA στη Βραζιλία το έτος 2014 και των ολυμπιακών αγώνων στο Ρίο Ιανέιρο το έτος 2016.

1.4 Συμφωνία με τη Βραζιλία για το σταδιακό άνοιγμα της πρόσβασης στην αγορά θα ήταν δυνατό να αποφέρει οικονομικά οφέλη για τους αερομεταφορείς, τους αερολιμένες, του επιβάτες, τις επιχειρήσεις μεταφορών, τον τουριστικό κλάδο και την ευρύτερη οικονομία, τόσο στην ΕΕ όσο και στην Βραζιλία. Σύμφωνα με οικονομική μελέτη που πραγματοποιήθηκε για λογαριασμό της Επιτροπής, το άνοιγμα των αεροπορικών αγορών μεταξύ της ΕΕ και της Βραζιλίας θα ήταν δυνατό να αποφέρει για τους καταναλωτές οφέλη ύψους περίπου 460 εκατομμυρίων ευρώ ανά έτος[6]. Εξίσου σημαντικό είναι ότι με τον τρόπο αυτό θα μπορούσε να μεταρρυθμιστεί ριζικά το κανονιστικό πλαίσιο που διέπει τις αεροπορικές υπηρεσίες μεταξύ της ΕΕ και της Βραζιλίας. Συνεπώς, η Επιτροπή συνιστά να εξουσιοδοτήσει το Συμβούλιο την Επιτροπή ώστε να διαπραγματευθεί για λογαριασμό της ΕΕ συνολική συμφωνία περί αεροπορικών μεταφορών με τη Βραζιλία, με σκοπούς το σταδιακό άνοιγμα της αγοράς και υψηλού επιπέδου κανονιστική συνεργασία. Η βελτιωμένη κανονιστική συνεργασία αναμένεται ότι θα εξασφαλίσει καθαρό ανταγωνισμό με ίσους όρους μεταξύ όλων των μεταφορέων. Επιπλέον, η κανονιστική συνεργασία θα έχει ως αποτέλεσμα σημαντικές μειώσεις κόστους για τον αεροπορικό κλάδο της ΕΕ.

2. Το υφιστάμενο πλαίσιο για τις αεροπορικές μεταφορές μεταξύ της ΕΕ και της Βραζιλίας

2.1 Διμερείς συμφωνίες περί αεροπορικών υπηρεσιών μεταξύ κρατών μελών και της Βραζιλίας

Επί του παρόντος οι εμπορικές αεροπορικές μεταφορές μεταξύ της Βραζιλίας και της ΕΕ διέπονται από δεκαπέντε διμερείς συμφωνίες περί αεροπορικών υπηρεσιών. Δεν υφίσταται σήμερα νομική βάση για την παροχή αεροπορικών υπηρεσιών μεταξύ Βραζιλίας και των υπόλοιπων κρατών μελών.

Οι υφιστάμενες συμφωνίες περί αεροπορικών υπηρεσιών μεταξύ κρατών της ΕΕ και της Βραζιλίας δεν επιτρέπουν σε αεροπορικές εταιρίες, αερολιμένες, επιβάτες και επιχειρήσεις μεταφορών να αξιοποιήσουν πλήρως τα οφέλη των ανοικτών αγορών. Όλες οι συμφωνίες περιορίζουν το πλήθος εβδομαδιαίων πτήσεων, μεταξύ άλλων καθορίζοντας τις πτήσεις μεταξύ της ΕΕ και Σάο Πάολο. Επίσης, οι συμφωνίες περιορίζουν τα δικαιώματα κοινού κωδικού και τα δικαιώματα μεταφοράς εμπορευμάτων ή επιβατών μεταξύ Βραζιλίας και τρίτων χωρών. Επιπλέον, οι σημαντικές διαφορές μεταξύ των διμερών συμφωνιών είχαν ως αποτέλεσμα ευρεία ανομοιογένεια για τις αεροπορικές υπηρεσίες μεταξύ της ΕΕ και της Βραζιλίας. Παραδείγματος χάρη, για τα δικαιώματα μεταφοράς επήλθε αλλαγή τάξης μεγέθους, από δύο πτήσεις εβδομαδιαίως σε οκτώ πτήσεις εβδομαδιαίως. Οι διαφορές στις διμερείς συμφωνίες περί αεροπορικών υπηρεσιών μεταξύ κρατών μελών και Βραζιλίας οδήγησαν σε ανισότητες όσον αφορά τις ευκαιρίες για τις αεροπορικές εταιρίες της ΕΕ.

Το πλαίσιο για αεροπορικές μεταφορές στη Βραζιλία

2.2 Λόγω της γεωγραφικής της θέσης, η Βραζιλία είναι παγκοσμίως η τέταρτη, από άποψη κίνησης, εσωτερική αεροπορική αγορά[7]. Μετά την είσοδο των μεταφορέων χαμηλού κόστους, από το 2003 μέχρι το 2008 ο όγκος της εσωτερικής αγοράς σχεδόν διπλασιάστηκε. Η μεγαλύτερη αεροπορική εταιρία τόσο στις εσωτερικές όσο και στις διεθνείς υπηρεσίες είναι η TAM, ακολουθούμενη από το μεταφορέα χαμηλού κόστους Gol. Επί του παρόντος η TAM είναι ο μόνος μεταφορέας της Βραζιλίας που πραγματοποιεί πτήσεις προς την Ευρώπη. Το 78% των επιβατών και το 85% της ποσότητας εμπορευμάτων σε τόνους με κατευθείαν πτήσεις μεταξύ της ΕΕ και της Βραζιλίας μεταφέρονται από αεροπορικές εταιρίες της ΕΕ[8].

2.4 Σήμερα η ιδιοκτησία βραζιλιανών αεροπορικών εταιριών από αλλοδαπούς περιορίζεται σε 20%. Το Νοέμβριο του 2009 το κοινοβούλιο της Βραζιλίας ψήφισε νομοσχέδιο με το οποίο τα όρια ιδιοκτησίας αεροπορικών εταιριών από αλλοδαπούς αυξάνονται σε 49%.

2.5 Το κανονιστικό πλαίσιο των αεροπορικών μεταφορών στη Βραζιλία χαρακτηρίζεται από έντονη παρουσία της εθνικής υπηρεσίας πολιτικής αεροπορίας (ANAC), που ιδρύθηκε το έτος 2006 και η οποία συνδέεται με το Υπουργείο Άμυνας. Η διαχείριση της αεροπορικής κίνησης τελεί υπό τον έλεγχο της πολεμικής αεροπορίας της Βραζιλίας. Οι αερολιμένες της Βραζιλίας οργανώνονται από την Infraero στο πλαίσιο του Υπουργείου Άμυνας. Ο κύριος διεθνής αερολιμένας, São Paulo-Guarulhos, παρουσιάζει σοβαρή συμφόρηση. Για να επιταχυνθεί η βελτίωση της υποδομής, η Βραζιλία προβλέπει παραχωρήσεις αερολιμένων.

3. Δυνητικά οφέλη συνολικής συμφωνίας περι αεροπορικων μεταφορών μεταξύ της ΕΕ και της Βραζιλίας

3.1 Περαιτέρω ενίσχυση της στρατηγικής σύμπραξης μεταξύ της ΕΕ και της Βραζιλίας

Το έτος 2007 η Βραζιλία και η ΕΕ συμφώνησαν να προβούν σε στρατηγική σύμπραξη[9]. Η Βραζιλία αποτελεί σημαντικό εταίρο της ΕΕ, με τον οποίο τη συνδέουν όχι μόνο ιστορικοί, πολιτιστικοί και εμπορικοί δεσμοί, αλλά και η ικανότητα διαφοροποίησης στην αντιμετώπιση πολλών παγκόσμιων προκλήσεων, όπως η κλιματική αλλαγή και άλλες.

Η Βραζιλία δεν αποτελεί μόνο τη δέκατη μεγαλύτερη οικονομία στον κόσμο αλλά και είναι και ο δέκατος σημαντικότερος εμπορικός εταίρος της ΕΕ. Η Βραζιλία έχει σημειώσει ρυθμούς μεγέθυνσης ακόμη και κατά την παγκόσμια οικονομική κρίση της περιόδου 2008-09, και όλοι συμφωνούν ότι το δυναμικό της οικονομίας της Βραζιλίας είναι τεράστιο. Στις αεροπορικές υπηρεσίες η ΕΕ έχει εμπορικό πλεόνασμα που υπερβαίνει τα 700 εκατομμύρια ευρώ[10]. Οι αεροπορικές μεταφορές μεταξύ της ΕΕ και της Βραζιλίας ωθούνται τόσο από τον τουρισμό όσο και από τις επιχειρήσεις και τις ανταλλαγές προσώπων. Η ενίσχυση των αεροπορικών συνδέσεων μεταξύ της ΕΕ και της Βραζιλίας θα είναι άκρως σημαντική για τη διευκόλυνση των εμπορικών συναλλαγών, των επενδύσεων, του τουρισμού και των προσωπικών ανταλλαγών με έναν από τους στρατηγικούς μας εταίρους.

3.2 Οικονομικά οφέλη του ανοίγματος των αεροπορικών αγορών μεταξύ της ΕΕ και της Βραζιλίας

Η οικονομική μελέτη που αναφέρθηκε προηγουμένως καταδεικνύει ότι η ενδεχόμενη συμφωνία περί αεροπορικών μεταφορών με τη Βραζιλία αναμένεται πως θα αποφέρει ουσιώδη οικονομικά οφέλη:

- Η άρση των διμερών περιορισμών μεταφορικής ικανότητας και συχνότητας θα μπορούσε να παράσχει στις αεροπορικές εταιρίες τη δυνατότητα επέκτασης των υπηρεσιών τους, ανάλογα με τη ζήτηση των επιβατών. Τώρα, διάφορες αεροπορικές εταιρίες της ΕΕ χρησιμοποιούν το μέγιστο των διαθέσιμων δικαιωμάτων μεταφορών, ιδίως προς και από το Σάο Πάολο.

- Η άρση των ελέγχων τιμών θα μπορούσε να καταστεί επωφελής για τους επιβάτες με την ανάπτυξη μεγαλύτερου ανταγωνισμού στις τιμές.

- Η άρση των περιορισμών για πτήσεις με κοινό κωδικό θα μπορούσε να δώσει στις αεροπορικές εταιρίες τη δυνατότητα προσφοράς ευρύτερου δικτύου συνδέσεων στους επιβάτες τους.

- Η άρση περιορισμών του πλήθους των εγκεκριμένων αεροπορικών εταιριών θα μπορούσε να δώσει σε νεοεισερχόμενους τη δυνατότητα εισαγωγής νέων υπηρεσιών μεταξύ της ΕΕ και της Βραζιλίας.

- Η εμπορευματική αγορά μεταξύ της ΕΕ και της Βραζιλίας θα μπορούσε να ωφεληθεί ουσιαστικά από ανοικτότερο κανονιστικό πλαίσιο. Μεταξύ της ΕΕ και της Βραζιλίας μεταφέρονται ετησίως 250.000 τόνοι εμπορευμάτων. Κώλυμα για τις εμπορευματικές υπηρεσίες αποτελούν η έλλειψη δικαιωμάτων μεταφοράς για κίνηση μεταξύ Βραζιλίας και τρίτων χωρών και η έλλειψη δικαιωμάτων για διατροπικές μεταφορές.

- Η ενδεχόμενη αμοιβαία ελευθέρωση των κανόνων για επενδύσεις θα μπορούσε να δώσει στις αεροπορικές εταιρίες καλύτερη πρόσβαση σε ξένα κεφάλαια, και στους επενδυτές την ικανότητα επένδυσης σε ελκυστικές εταιρίες σε άλλες αγορές.

- Η μείωση του κόστους του επιχειρείν θα μπορούσε να μειώσει τις δαπάνες λειτουργίας των αεροπορικών εταιριών και, τελικά, να αποβεί προς όφελος των χρηστών των υπηρεσιών τους, δηλαδή των επιβατών και των εταιριών μεταφορών.

Η μελέτη εκτιμά ότι το άνοιγμα των αεροπορικών αγορών μεταξύ της ΕΕ και της Βραζιλίας θα ήταν δυνατό να αποφέρει ετησίως στους καταναλωτές οφέλη ύψους 300 - 460 εκατομμυρίων ευρώ[11].

3.3 Προστιθέμενη αξία της κανονιστικής συνεργασίας με τη Βραζιλία σε επίπεδο Ένωσης

Η προστιθέμενη αξία των διαπραγματεύσεων για τις αεροπορικές μεταφορές σε επίπεδο Ένωσης με τη Βραζιλία δεν περιορίζεται με κανένα τρόπο στα οικονομικά οφέλη του ανοίγματος των αεροπορικών αγορών. Η αρχή της αμοιβαιότητας είναι εξαιρετικά σημαντική στον αεροπορικό κώδικα της Βραζιλίας και στους ειδικούς νόμους και κανονισμούς για την αεροπορία. Η αρχή αυτή παρέχει ικανοποιητική νομική βάση για να αποκομισθούν αμοιβαία οφέλη σε εκσυγχρονισμένο κανονιστικό πλαίσιο μεταξύ της Ένωσης και της Βραζιλίας.

Τα στοιχεία της κανονιστικής συνεργασίας σε συμφωνία περί αεροπορικών μεταφορών σε επίπεδο Ένωσης υπερβαίνουν κατά πολύ τα δυνητικά επιτεύγματα σε διμερές επίπεδο. Σημαντικό σημείο της συμφωνίας περί αεροπορικών μεταφορών σε επίπεδο Ένωσης θα είναι η ενισχυμένη συνεργασία με τη Βραζιλία για την αντιμετώπιση των περιβαλλοντικών επιπτώσεων της αεροπορίας, όπου περιλαμβάνεται η κοινή συμβολή στις παγκόσμιες προσπάθειες για την άμβλυνση των επιπτώσεων της αεροπορίας στην κλιματική αλλαγή. Δεδομένου του ενδιαφέροντος της Βραζιλίας για τα βιοκαύσιμα, η συνεργασία αυτή θα ήταν δυνατό να περιλαμβάνει περαιτέρω ανάπτυξη βιώσιμων βιοκαυσίμων με τα οποία θα μειωθούν οι επιπτώσεις της αεροπορίας στην κλιματική αλλαγή. Επίσης η Βραζιλία αποτελεί φυσικό υποψήφιο για τις εξελίξεις των «πράσινων πτήσεων» προς και από την ΕΕ μέσω καινοτόμου διαχείρισης της αεροπορικής κίνησης. Παρομοίως, η ενισχυμένη συνεργασία στην αεροπορική ασφάλεια, η διευκόλυνση και η πολιτική για τους αερολιμένες θα ήταν δυνατό να μειώσουν το κόστος για τις αεροπορικές εταιρίες, τους αερολιμένες καθώς και τις εταιρίες μεταφορών.

Όπως αναμένεται, με τη συμφωνία θα συσταθεί μικτή επιτροπή για την παρακολούθηση της εφαρμογής της συμφωνίας. Η εν λόγω μικτή επιτροπή αποτελεί εξαιρετικό μηχανισμό αντιμετώπισης από κοινού ενδεχομένων προβλημάτων σχετικών με τις αεροπορικές υπηρεσίες μεταξύ της ΕΕ και της Βραζιλίας. Πολλά από τα θέματα αυτά θα ήταν εξαιρετικά δύσκολο να αντιμετωπιστούν με διαβουλεύσεις σε πλαίσιο διμερών συμφωνιών περί αεροπορικών υπηρεσιών.

4. Συμπεράσματα: Ουσιώδης προστιθέμενη αξία μελλοντικης συμφωνίας ΕΕ – Βραζιλίας περι αεροπορικων μεταφορων

4.1 Η Βραζιλία έχει εκφράσει το ενδιαφέρον της να αρχίσουν διαπραγματεύσεις για συνολική συμφωνία περί αεροπορικών μεταφορών με την ΕΕ. Η ΕΕ πρέπει να ανταποκριθεί θετικά και να επιδιώξει την αξιοποίηση του ενδιαφέροντος της Βραζιλίας. Με εκσυγχρονισμένο πλαίσιο για τις αεροπορικές μεταφορές μεταξύ της ΕΕ και της Βραζιλίας θα μπορούσε να προκύψουν σημαντικές νέες εμπορικές ευκαιρίες για αεροπορικές εταιρίες και αερολιμένες στην ΕΕ, με ίσους όρους ανταγωνισμού. Ο οικείος ευρωπαϊκός κλάδος έχει ζητήσει από τα θεσμικά όργανα της ΕΕ να προχωρήσουν στην έναρξη συνολικών διαπραγματεύσεων για τις αεροπορικές μεταφορές με τη Βραζιλία το έτος 2010, έχοντας ως στόχο την παροχή κινήτρων με σκοπό την ανάκαμψη της αεροπορικής κίνησης μετά την παγκόσμια οικονομική και χρηματοδοτική κρίση[12]. Επιπλέον, η ενίσχυση των συνδέσεων αεροπορικών μεταφορών μπορεί να ενισχύσει περαιτέρω τη στρατηγική εταιρική σχέση μεταξύ της ΕΕ και της Βραζιλίας.

4.2 Οι διαπραγματεύσεις συνολικής συμφωνίας περί αεροπορικών μεταφορών με τη Βραζιλία πρέπει να στοχεύουν στο βαθμιαίο άνοιγμα της πρόσβασης στην αγορά και σε ευκαιρίες επενδύσεων. Η συμφωνία που θα προκύψει πρέπει να οδηγήσει σε ίσα δικαιώματα και ευκαιρίες για τους κοινοτικούς μεταφορείς σε συνεκτικό νομικό πλαίσιο, με όσο το δυνατόν ανοικτότερη πρόσβαση στην αγορά και όσο το δυνατόν υψηλότερου επιπέδου κανονιστικών ρυθμίσεων. Επιπλέον, πρέπει να δημιουργήσει νέες εμπορικές ευκαιρίες μεταξύ Βραζιλίας και των κρατών μελών που δεν έχουν επί του παρόντος νομική βάση για εμπορικές αεροπορικές μεταφορές προς και από τη Βραζιλία.

Πρόσφατη μελέτη που πραγματοποιήθηκε για λογαριασμό της Επιτροπής έδειξε ότι από το άνοιγμα της αγοράς μεταξύ της ΕΕ και της Βραζιλίας δεν αναμένονται μόνο ουσιαστικά οικονομικά οφέλη, αλλά και ουσιώδη οφέλη λόγω της μικτής επιτροπής για τη συζήτηση και την επίλυση επιχειρηματικών θεμάτων σχετιζόμενων με τις αεροπορικές υπηρεσίες ΕΕ-Βραζιλίας και λόγω της στενής κανονιστικής συνεργασίας σε όλους τους τομείς της πολιτικής αεροπορίας.

4.3 Η συμφωνία περί αεροπορικών μεταφορών μεταξύ της ΕΕ και της Βραζιλίας θα μπορούσε να ενισχύσει τα υψηλά επίπεδα ασφάλειας, προστασίας και περιβαλλοντικής προστασίας για τις αεροπορικές υπηρεσίες. Στον τομέα της αεροπορικής ασφάλειας ήδη προχωρούν οι διαπραγματεύσεις ειδικής συμφωνίας με σκοπό τη στενή κανονιστική συνεργασία, και ειδικότερα την αμοιβαία αναγνώριση διαπιστώσεων πιστοποίησης στον τομέα της αεροπορικής ασφάλειας και της περιβαλλοντικής συμβατότητας.

Η συμφωνία πρέπει να είναι συνεπής με τις δεσμεύσεις της ΕΕ όσον αφορά τη βιώσιμη ανάπτυξη των μεταφορών. Είναι σημαντικό η συμφωνία να μην περιορίζει την ικανότητα της ΕΕ να εφαρμόζει κανονιστικά ή οικονομικά μέσα για την άμβλυνση των επιπτώσεων της αεροπορίας στην κλιματική αλλαγή. Αντιθέτως, η συμφωνία πρέπει να στοχεύει στη στενή συνεργασία για την άμβλυνση των επιπτώσεων της κλιματικής αλλαγής. Πρέπει να δοθούν στη Βραζιλία κίνητρα για την ανάπτυξη και την εφαρμογή μέτρων αντιμετώπισης των επιπτώσεων της αεροπορίας στο περιβάλλον και στο κλίμα. Τα μέτρα αυτά θα μπορούσε να περιλαμβάνουν μέτρα εμπορικού χαρακτήρα, όπως η εμπορία εκπομπών, ή άλλες μορφές πιστώσεων εκπομπών και μέτρων.

Αναμένεται ότι τόσο στην ΕΕ όσο και στη Βραζιλία ο οικείος κλάδος θα επωφεληθεί από τη στενότερη συνεργασία μεταξύ των κανονιστικών αρχών σε διάφορους τομείς της πολιτικής αεροπορίας. Η εν λόγω κανονιστική συνεργασία μπορεί να επιτευχθεί μόνο σε επίπεδο Ένωσης.

4.4 Με βάση τα ανωτέρω, η Επιτροπή συνιστά να εξουσιοδοτήσει το Συμβούλιο την Επιτροπή ώστε να προχωρήσει στην έναρξη διαπραγματεύσεων με τη Βραζιλία με σκοπό τη σύναψη συνολικής συμφωνίας περί αεροπορικών μεταφορών.

Η Επιτροπή θα συνεργαστεί στενά με τα κράτη μέλη και όλους τους οικείους συμφεροντούχους με σκοπό την περαιτέρω ανάπτυξη και επίτευξη των στόχων που εκτίθενται στις διαπραγματευτικές οδηγίες.

[1] COM(2005) 79 τελικό της 11.03.2005.

[2] Πηγή: Eurostat.

[3] Σύμφωνα με το «Airbus Global Market Forecast 2009 – 2028» (Δελτίο προβλέψεων της Airbus για τη διεθνή αγορά κατά το χρονικό διάστημα 2009-2028), αναμένεται ότι η αεροπορική κίνηση μεταξύ Ευρώπης και Νοτίου Αμερικής θα αυξάνεται με αριθμό 5,7% ετησίως, που υπερβαίνει σημαντικά τον παγκόσμιο μέσο όρο 4,7%, και θα ανέρχεται στο ίδιο επίπεδο με την προβλεπόμενη αύξηση της κίνησης μεταξύ Ευρώπης και Ινδίας.

[4] COM(2009) 411 τελικό της 03.08.2009. Στις 09.10.2009 το Συμβούλιο έδωσε έγκριση για την υπογραφή της συμφωνίας.

[5] Το Συμβούλιο εξουσιοδότησε την Επιτροπή να προβεί στην έναρξη σχετικών διαπραγματεύσεων με απόφαση χρονολογούμενη από 09.10.2009.

[6] Booz & Co, The Economic Impacts of Opening Aviation Markets between the EU and Brazil, June 2009 (Οι οικονομικές επιπτώσεις του ανοίγματος των αεροπορικών αγορών μεταξύ της ΕΕ και της Βραζιλίας, Ιούνιος 2009).(http://ec.europa.eu/transport/air/international_aviation/country_index/study_brazil_EN)

[7] Πηγή: World Air Transport Statistics 51st edition (Στατιστικά στοιχεία για τις παγκόσμιες αεροπορικές μεταφορές, 51η έκδοση).

[8] Πηγή: ANAC, Anuário do Transporte Aéreo 2008.

[9] COM(2007) 281 τελικό.

[10] Πηγή: Eurostat.

[11] Αυτό το αριθμητικό δεδομένο περιορίζεται σε επιβατικές πτήσεις και στην άμεση επίπτωση της ελευθέρωσης στο πλεόνασμα για τους καταναλωτές και δεν περιλαμβάνει τα άμεσα ή επαγόμενα οικονομικά οφέλη.

[12] ACI Europe, Renewed Call for Competitive Relief Measures, November 2009 (ACI Europe, Νέα πρόσκληση για μέτρα αναζωογόνησης του ανταγωνισμού) Νοέμβριος 2009.